
	25 февраль 2021йил,
Тошкент шаҳри,

Миллий матбуот маркази


“Ўзагролизинг” АЖнинг 2021 йил учун белгиланган 
устувор йўналиш ва вазифалари” мавзусидаги 
матбуот анжумани учун 
Бошқарув раиси ўринбосарининг маърузаси
Ассалому алайкум, ҳурматли матбуот анжумани иштирокчилари, оммавий ахборот воситалари вакиллари.

Бугунги матбуот анжуманимиз “Ўзагролизинг” акциядорлик жамиятининг 2021 йил учун белгиланган устувор вазифалари ва йўналишлари ҳамда олиб борилаётган фаолият таҳлилига бағишланади.

“Ўзагролизинг” акциядорлик жамияти 1999 йил 30 октябрда ташкил этилган бўлиб, 2021 йилнинг 01 январь ҳолатига устав фонди жамғармаси 106 млрд. сўмни, лизинг портфели эса 
1 трлн. 740 млрд. сўмни ташкил этади.

Лизинг амалиётларини Республиканинг барча ҳудудларида амалга ошириш мақсадида, Қорақалпоғистон Республикаси ва вилоятлар марказларида Жамиятнинг 13 та ҳудудий филиаллари фаолият кўрсатиб келмоқда. 
Шу билан бирга “Ўзмашлизинг”, “Лизинг техника сервис” ва “Лизинг ахборот технологиялари” каби масъулияти чекланган жамиятларимиз мавжуд.

Жамиятнинг асосий фаолият тури қишлоқ хўжалигини лизинг шартларида замонавий қишлоқ хўжалиги техникалари билан таъминлашдан иборат бўлиб, лизинг хизматларини кўрсатиш кўлами бўйича Ўзбекистон бозорида узоқ йиллардан буён етакчи ўринни эгаллаб келмоқда.
Барчамизга маълумки, муҳтарам Президентимизнинг 2020 йил декабрь ойида Ўзбекистон Республикаси Олий Мажлиси ва халқига йўллаган Мурожаатномасида “2021 йил ва кейинги йилларда иқтисодиёт соҳасида амалга ошириш зарур бўлган дастурий ва мақсадли вазифалар ичида иқтисодиётимиз ривожини, аҳоли бандлиги ва даромадлари ўсишини таъминлайдиган энг муҳим соҳалардан бири бўлган қишлоқ хўжалигини стратегик ёндашувлар асосида тараққий эттириш” зарурлиги кўрсатиб ўтилди. 
Президентимиз томонидан қишлоқ хўжалигини ислоҳ қилишда қўйилган устувор вазифалардан келиб чиқиб, “Ўзагролизинг” акциядорлик жамиятининг 2021 йил учун устувор йўналишлари белгилаб олинди.
Шуни таъкидлаб ўтиш лозимки, ўтган йиллар давомида қишлоқ хўжалигида етиштирилган мўл ҳосил ва соҳада кузатилаётган ижобий ўзгаришларда “Ўзагролизинг” акциядорлик жамияти томонидан 21 йил мобайнида лизингга етказиб берилган жами 81 870 дона 4 трлн. 
622 млрд. сўмлик замонавий қишлоқ хўжалиги техникаларининг ўрни алоҳида аҳамиятга эга.
Бугунги кунда, “Тошкент қишлоқ хўжалиги техникаси заводи”, “Чирчиқ қишлоқ хўжалиги техникаси заводи”, “Агрегат заводи”, “Технолог”, “Урганчкорммаш” акциядорлик жамиятлари, “Уз Клаас Агро”, “Уз Кейс Маш”, “Лемкен Чирчиқ”, “Агрихим” МЧЖ қўшма корхоналари каби маҳаллий ишлаб чиқарувчилар билан яқиндан ҳамкорлик йўлга қўйилган.
 2021 йилда лизинг олувчиларга 1 трлн. 530 млрд. сўмлик 
11 232 дона ёки ўтган йилга нисбатан қарийб 3,0 баробар кўп техника ва механизмлар етказиб берилиши кўзда тутилган. 

Жорий йилда лазерли ер текислагичларга алоҳида эътибор қаратилиб, 432 дона ёки ўтган йилга нисбатан 10 баробарга кўп етказиб берилади.  

Бундан ташқари Президентимиз томонидан илгари сурилган ташаббус, яъни ишсиз аъзолари бор оилаларга, жумладан, “Темир дафтар”, “Аёллар дафтари” ва “Ёшлар дафтари”га киритилган фуқароларга деҳқончилик билан шуғулланиш учун, 10 сотиҳдан 
1 гектаргача ер ажратилиши дастури доирасида кичик ер майдонларида фойдаланиш қулай бўлган 5 000 дона мотоблоклар етказиб берилиши режалаштирилган. 

2021 йилнинг дастлабки икки ойлигида республика қишлоқ хўжалигига умумий қиймати 56,0 млрд. сўм бўлган 608 дона қишлоқ хўжалик техникалари лизингга етказиб берилди.
2021 йилда устувор равишда боғ, токзор, чорвачилик, аҳоли томорқа хизматлари ҳамда шоличилик соҳаларига техникалар ҳамда сув тежовчи технологиялар етказиб берилади. Келажакда ёшларни иш билан таъминлаш мақсадида янгидан боғ ва токзорларни лизинг асосида молиялаштиришни ташкил этиш чоралари кўрилмоқда. 

Шу ўринда, қишлоқ хўжалиги маҳсулотлари етиштирувчиларга лизинг асосида хизмат кўрсатишнинг ўзига хос афзалликлари ҳақида қисқача гапириб ўтишни жоиз деб билдим:
Жумладан:

- солиқ тўлашдаги бир қатор афзалликлар;
- тижорат банкларидан қарз маблағларини жалб этиш имконияти;

- лизинг лойиҳаларини қисқа муддатларда кўриб чиқиш;

- қўшимча таъминот талаб қилинмаслиги билан қишлоқ хўжалик корхоналарида қулайлик яратади.
Бундан ташқари, Ўзбекистон Республикаси Вазирлар Маҳкамасининг 2019 йил 12 июлдаги 578-сонли Қарорига асосан фермер хўжаликлар, кластерлар ҳамда механизация хизмат кўрсатувчи ташкилотларни давлат томонидан қўллаб-қувватлаш мақсадида республикада ишлаб чиқарилган айрим турдаги қишлоқ хўжалиги техникаларини лизинг асосида ажратилганда, белгиланган фоиз харажатларининг 10 фоизи бюджет маблағлари ҳисобидан субсидия ажратиш орқали қоплаб берилади. 

Шунингдек, Вазирлар Маҳкамасининг 2019 йил 26 ноябрдаги 
952-сонли қарорига асосан, маҳаллийлаштириш даражаси 20 фоиздан кам бўлмаган қишлоқ хўжалиги техникаларини фермер хўжаликлар, кластерлар ҳамда механизация хизмат кўрсатувчи ташкилотлар томонидан тўғридан-тўғри сотиб олганда, техникаларнинг 15 фоизлик миқдорини қоплаб бериш учун субсидия ажратилади.
Хабарингиз бор, ўтган 2020 йилда коронавирус пандемияси бутун дунёда бўлгани каби мамлакатимизни ҳам четлаб ўтмади. 
Бироқ, мамлакатимиз иқтисодиётини ривожлантириш, ҳалқимиз соғлигини сақлаш, озиқ-овқат хавфсизлигини таъминлаш бўйича амалга оширилган ишлар бир сония ҳам тўхтагани йўқ.
Шулар қаторида, “Ўзагролизинг” акциядорлик жамияти томонидан ҳам 2020 йилда Республикамиз қишлоқ хўжалигига умумий қиймати 724 млрд. сўмлик, 3 820 дона замонавий қишлоқ хўжалиги техникалари лизинг асосида етказиб берилди.  
2020 йилда лизинг лойиҳаларни молиялаштириш учун тижорат банклардан 122 млрд. сўмлик кредит маблағлари жалб қилинди ва 125 млрд. сўм миқдорида Молия вазирлиги ҳузуридаги “Жамғарма” маблағлари ўзлаштирилди.
Шунингдек, 2020 йилда 580 млрд. сўм лизинг тўловлари келиб тушди, ушбу маблағлар жамият олдидаги жорий мажбурият тўловларини амалга оширишга ҳамда лизинг лойиҳаларини молиялаштириш учун сарфланди.
2021 йилда жамият фаолиятига халқаро молия институтларининг маблағларини кенг жалб қилиш учун дунёдаги йирик тўртлик халқаро аудит компанияларидан бирини ҳамда халқаро экспертларни жалб этган ҳолда молиявий ҳисоботларнинг халқаро стандарти бўйича ижобий ҳулоса олиш режалаштирилган.

Халқаро молия институтларидан жалб қилинадиган маблағларни қишлоқ хўжалиги соҳасини замонавий қишлоқ хўжалиги ва бошқа техникалар, боғдорчилик учун ускуна ва мини технолигиялар, мева-сабзавот маҳсулотларини қайта ишлаш техникалари, узумчилик, чорвачилик учун техникалар, иссиқхоналар, томчилатиб суғориш тизимлари ва бошқа техникалар билан таъминлашга йўналтириш кўзда тутилмоқда.
2021 йил давомида Жамият олдида турган яна бир устувор вазифалардан бири кадрларни танлаш, жой-жойига қўйиш, уларнинг касб маҳорати, билими ва кўникмалари, малакаларини оширишдан иборат.

Бу борада аниқ механизм ишлаб чиқилган бўлиб, дастлабки босқичда чет тилларини мукаммал биладиган молиявий-иқтисодий, юридик билимга эга ҳодимларни очиқ танлов асосида фаолиятга жалб этиш, Жамиятда фаолият кўрсатиб келаётган ходимларни режа-жадвал асосида юридик хизмат, ахборот-коммуникация технологиялари, лизинг соҳасида бухгалтерия ҳисоби, иш юритиш ва ижро интизоми, архив иши йўналишларида, шунингдек, халқаро сертификатларга эга бўлиш мақсадида, молиявий ҳисоботларнинг халқаро стандартлари бўйича махсус курсларда малакаларини ошириш белгиланган.
Ходимларга муносиб меҳнат шароитлари, меҳнатга ҳақ тўлаш ва моддий рағбатлантириш, уларни ҳар томонлама қўллаб-қувватлаш борасида муайян шароитлар яратилган.
2021 йилда яна бир устувор вазифалардан бири, Жамиятнинг ҳудудий филиаллари учун наъмунавий турдаги маъмурий биноларни қуриш ва фойдаланишга топширишдан иборат. Режага асосан, босқичма-босқич Жамиятнинг Жиззах, Сурхондарё, Хоразм, Андижон вилоят филиалларининг янги маъмурий биноларини қуриш кўзда тутилган.
Яна бир устувор вазифалардан бири барча тизим ходимлари, айниқса, ёшларимиз ўртасида соғлом турмуш тарзини кенг тарғиб этишдир.
Жамият ходимлари ва уларнинг оила аъзолари ўртасида соғлом турмуш тарзи ва жисмоний фаолликни ошириш мақсадида жорий йилда 200,0 млн. сўм маблағлар ажратилади.

“Ўзагролизинг” АЖда спорт мусобақаларини ташкиллаштириш мақсадида “Чора-тадбирлар режаси” ишлаб чиқилди. 
Шу билан бирга, “Ўзагролизинг” АЖнинг 2021 йилда ёшларга оид давлат сиёсатини амалга ошириш юзасидан чора-тадбирлар дастури тасдиқланди.

Жамият ижроия аппарати ва ҳудудий филиаллари ходимлари учун футбол, бадминтон, волейбол, стол тенниси ва бошқа спорт турлари билан шуғулланишлари учун спорт анжомлари харид қилинди ва спорт комплекслари билан шартномалар тузилди.  

Шунингдек, Жамият ходимларига қулайлик яратиш мақсадида, 2021 йилда маъмурий бинода спорт майдончаси (тренажёр зали) барпо этилиши режалаштирилган.
“Ёшларни қўллаб-қувватлаш ва аҳоли саломатлигини мустаҳкамлаш йили” Давлат дастури доирасида “Ўзагролизинг” АЖнинг 10дан ортиқ фаол ёшлар моддий ва маданий меросимиз, давлатчилигимизнинг бой тарихи билан яқиндан танишиш мақсадида Самарқанд ва Бухоро вилоятларига ички зиёрат туризмини амалга оширдилар.

Бундан ташқари, жорий йилнинг 11-13 февраль кунлари ҳудудий филиаллар раҳбарлари иштирокида “Ўзбекистон Республикаси Президенти раислигида “маънавий-маърифий ишлар тизимини такомиллаштириш масалалари бўйича” бўлиб ўтган йиғилишда кўтарилган масалалар мазмун-моҳияти, шу билан бирга, республикамизда олиб борилаётган ислоҳотлар ва сиёсий жараёнлар тўғрисидаги мавзуларни ўз ичига олган ўқув-семинарлари ташкил этилди. 

2021 йилда фаол равишда оммавий ахборот воситалари вакиллари билан ҳамкорликларни йўлга қўйиш, матбуот анжуманлари, пресс-турлар ўтказиш ҳам режалаштирилган бўлиб, жорий йилнинг дастлабки икки ойида Қорақалпоғистон Республикаси, Андижон, Бухоро, Навоий, Наманган, Самарқанд Сурхондарё, Қашқадарё, Фарғона вилоятларида 50га яқин турдаги қишлоқ хўжалиги техникаларининг кўргазмали семинарларида пресс-турлар ташкил этилди.
Бу йўналишдаги ишларимиз тизимли равишда давом эттирилади.
Ҳурматли матбуот анжумани иштирокчилари ва оммавий ахборот воситалари вакиллари! 
Фаолиятимиз юзасидан қисқача маълумотларим шулардан иборат. Қизиқтирган саволларингизга жавоб беришга ва таклифларингизни тинглашга тайёрмиз.

                   ЭЪТИБОРИНГИЗ УЧУН РАҲМАТ!
